钦定古今图书集成/明伦汇编/交谊典/第041卷 > 礼记 > 《与刘孝绰书》同前
## 钦定古今图书集成/明伦汇编/交谊典/第041卷 > 礼记 > 《与刘孝绰书》同前

执别灞浐，嗣音阻阔，合璧不停，旋灰屡徙，玉霜夜下，
旅雁晨飞，想凉燠得宜，时候无爽，既官寺务烦，簿领
殷凑，等张释之条理，同于公之明察，雕龙之才本传，
灵蛇之誉自高，颇得暇逸于篇章，从容于文讽。顷拥
旄西迈，载离寒暑，晓河未落，拂桂棹而先征，夕鸟归
林，悬孤帆而未息，足使边心愤薄，乡思邅回。但离阔
已久，载劳寤寐，行闻还驿，以慰相思。